Gemeenskap soek saam na Centurion-vrouMihke by haar motor. JONGSTE: Mihke Nel is gevind. Lees meer hier. Verskeie rolspelers in die Centurion-gemeenskap het kragte saamgespan om te soek na ŉ 23-jarige vrou, wat glo ŉ paniekerige oproep na haar tannie gemaak het, voordat sy spoorloos verdwyn het. Die vrou, Mihke Nel, se tannie, Mariki Nel, het haar uit desperaatheid tot die Facebook-groep, People Who Live In Centurion, gewend om hulp te soek. “Help asseblief, my swaer se dogter bly by ons en sy het my nou paniekerig gebel en gesê iemand agtervolg haar. Daar is iemand wat haar vreeslik terroriseer en intimideer. Ek het vir haar gesê om na die naaste polisiestasie te ry. Toe ek het met haar gepraat het was sy op die hoek van Gerhardstraat en Jeanlaan (in Die Hoewes). Haar foon is nou af,” het Mariki geskryf. Sy het omstreeks 12:20 vir die laaste keer van Mihke gehoor. Sy is glo deur ŉ rooi Volkswagen Golf met donker ruite en sonder nommerplaat agtervolg, toe sy die laaste keer met Mariki gepraat het. Die groep is baie gewild in die gemeenskap en verskeie rolspelers in die polisie, verteenwoordigers van al die plaaslike gemeenskapspolisiëringsforums, nooddienspersoneel en verteenwoordigers van veiligheidsmaatskappye behoort aan die groep. Van dié rolspelers het binne ŉ uur ná Mariki se noodkreet na Mihke begin soek. Teen 16:00 was sy nog nie gevind nie. Mihke ry ŉ rooi Citroen C1 met die nommerplaat DZ 70 DY GP. Mense wat haar motor opmerk word versoek om die polisie by 0861 10111 te bel.